賣松翁
作者：强至
朝代：宋

paragraphs: 窮山老松幹百尺，縱有愛者勢難值。
小松聳擢未及丈，何亦冷落守巖石。
由來世眼習繁侈，競事妖紅與爛白。
往往破産聚名卉，未見有一號松癖。
城中有客賣桃李，美價高下隨意得。
咄嗟彼叟何爲者，浪負松本窮九陌。
行求善價吻欲燥，力弛還立朱門側。
過之千百絕一顧，寧復肯許一錢直。
音聲猶带澗風澀，顔色尚染嵐煙黑。
松材雖良人未見，其奈桃李有春色。
嗟哉子計信疏矣，豈宜肩入芳菲域。
速培舊土養松幹，待棟明堂柱帝宅。
予疑叟非鬻松者，無乃矯世爲所特。
衆趨時好逞穠艷，何獨孑孑衒皴碧。
群雄馳騁尚譎詐，軻以仁義游六國。
時乎釋老肆分籍，愈以原道破群惑。
叟乎叟乎予爾知，獨行矯世難爲力。